OBH 1764/2000.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
A panaszos részére 1995. december 5-től jövedelempótló támogatást állapított meg az önkormányzat 24 hónapra, azonban csak 1997. január 30-ig vette igénybe, mert gyermeke született és gyes.-re lett jogosult. A gyes. letelte után (2000. február 8-án) igénybe szerette volna venni a 24 hónapból megmaradt jövedelempótló támogatást. A szükséges igazolás kiadását a munkaügyi központ első- és másodfokon is elutasította, mert csak 2 évig lehetett volna szüneteltetni a jövedelempótló támogatás folyósítását, az igazolási kérelmet nem fogadták el. A panaszos az igénye elutasítását és azt sérelmezi, hogy sem a munkaügyi központ, sem a polgármesteri hivatal nem tájékoztatta, így a gyes. lejártát követően (2000. január 30.) ellátatlan.

Érintett alkotmányos jogok:
Szociális biztonsághoz való jog (Alkotmány 70/E. §)
Tisztességes eljáráshoz való jog (Alkotmány 2. §)

Alkalmazott jogszabályok:
A szociális igazgatásról és szociális ellátásról szóló 1993. évi III. tv. (Szt.)
A családok támogatásáról szóló 1998. évi LXXXIV. tv.

Megállapított tényállás:
A panasz alapján a szociális biztonsághoz, valamint a tisztességes eljáráshoz való alkotmányos jogok sérelmének gyanúja miatt indított vizsgálat eredményeként a következőket állapítottam meg.

Sály község polgármestere a 778/1995. számú határozatával 1995. december 5-től 24 hónapra jövedelempótló támogatást állapított meg a panaszos részére, majd az 1997. február 24-én kelt 239/1997. számú határozatával 1997. január 30 napjától visszavonta, a folyósítást megszüntette azzal az indokkal, hogy a panaszos 1997. január 30-tól gyes.-re jogosult (határozott idejű rendszeres pénzellátás).

Mivel az Szt. 34. § (3) bek. a.) pontja alapján a fenti indokkal nem szünetelő határozatot hozott a polgármester, nem jelezte ennek időtartamát, a panaszos pedig nem ismerte, hogy a hatályos törvény alapján a jövedelempótló támogatás folyósítását maximum 24 hónapig lehet szüneteltetni, csak a gyes. lejártát követően  nyújtotta be kérelmét a jövedelempótló támogatás újra folyósítására. A BAZ Megyei Munkaügyi Központ Mezőkövesdi Kirendeltsége a 2000. február 8-án határozatával a szociális igazgatásról és szociális ellátásokról szóló 1993. évi III. törvény 34. § (2) bekezdés d.) pontjára hivatkozással jogszerűen, de téves indoklással - a késedelmes benyújtás miatt - azzal utasította el, hogy a jövedelempótló támogatás legfeljebb 36 hónapig szüneteltethető.
A panaszos a fenti határozat ellen fellebbezést nyújtott be, illetőleg gyermeke betegségére hivatkozva igazolta a 8 napos késést. A BAZ Megyei Munkaügyi Központ a 3017-2//2000-500. számú, 2000. március 7-én kelt határozatával a fellebbezést jogszerűen utasította el, mert a panaszos esetében az akkor hatályos törvény szerint szünetelésre csak 24 hónapig (1999. január 30-ig) volt lehetőség.

A panaszos mulasztása indokaként felhozott azon állításának értékelése, melyszerint nem ismerte a törvényt illetőleg, hogy arról sem az önkormányzat, sem a munkaügyi központ nem tájékoztatta, ezért természetesnek tartotta, hogy a gyes. lejártát követően benyújthatja a jövedelempótló támogatás újra folyósítására az igényét, a jogosultság ténye szempontjából nem bír jelentőséggel, ezért azt a vizsgálat során mellőztem. Feltehető ugyanis, hogy a panaszos kellő tájékozottság esetén sem választotta volna az alacsonyabb összegű jövedelempótló támogatást a gyes. helyett.

Megállapítom azonban, hogy a tisztességes eljáráshoz, valamint a szociális biztonsághoz való alkotmányos jogokkal összefüggésben visszásságot okoz, ha az ellátás nélkül maradt panaszos rendelkezik a szociális igazgatásról és szociális ellátásról szóló 1993. évi III. törvényben előírt jogosultsági feltételekkel, és ennek ellenére nem részesül rendszeres szociális segélyben.

Az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján harminc napos határidővel kezdeményezem Sály község Polgármesterénél az alkotmányos visszásság megszüntetését. Nevezetesen, hogy a törvényben előírt feltételek meglétének ellenőrzése után a jogosultság első napjától állapítsa meg a panaszos számára a rendszeres szociális járadékot.

Budapest, 2000. június 5.

Gönczöl Katalin